**Ìn-nî-gí** (*Bahasa Indonesia*) sī Tang-lâm-a kok-ka Ìn-nî ê koan-hong gí-giân, sǹg sī Má-lâi-gí ê chi̍t-ê siū kui-hoān ê hêng-sek. Ìn-nî-gí mā sī Lâm-tó gí-giân ê chi̍t hūn-chú, ū tāi-iok 1700 bān ê chāi-tē sú-iōng-chiá; thong-sè-kài koh ū 2 ek lâng ē-hiáu chit khoán gí-giân.

Bûn-jī hē-thóng
---------------

Ìn-nî-gí ēng Lô-má-jī lâi siá, it-poaⁿ ho͘-im kap tàu-jī chin tùi-tâng.

### Jī-bó

Ìn-nî-gí ê jī-bó-hē chhái-ēng ki-pún ê 26-ê jī-bó.


|  |
| --- |
| **Tōa-pún-jī** |
| A | B | C | D | E | F | G | H | I | J | K | L | M | N | O | P | Q | R | S | T | U | V | W | X | Y | Z |
| **Sió-pún-jī** |
| a | b | c | d | e | f | g | h | i | j | k | l | m | n | o | p | q | r | s | t | u | v | w | x | y | z |

Ìn-nî-gí tùi jī-bó ê hō-miâ, sī tòe Hô-lân-gí jī-bó-hē kiâⁿ. Ìn-nî-gí ê jī-bó-hē sī chi̍t khoán im-sò͘-sek chiàⁿ-jī-hoat (*phonemic orthography*), in ê tan-jī sī chiàu ho͘-im tàu-jī, taⁿ ū chió-hūn bô chiàu-lē. Jī-bó Q, V, kap X sī hán tit ēng--ê, chú-iàu sī ēng ùi chioh-jī (gōa-lâi-gí).

| Jī-bó | Hō-miâ (kì IPA) | Ho͘-im (kì IPA) | Gōa-gí tùi-tâng |
| --- | --- | --- | --- |
| Aa | *a* (/a/) | /a/ | **a**, ná **a**-pah |
| Bb | *bé* (/be/) | /b/ | **b**, ná a-**b**ú |
| Cc | *cé* (/t͡ʃe/ ia̍h /se/) | /t͡ʃ/ | **ch**, ná Eng-gí ê **ch**eck |
| Dd | *dé* (/de/) | /d/ | **d**, ná Eng-gí ê **d**ay |
| Ee | *é* (/e/) | /e/ | **e**, ná sa-t**e** |
| Ff | *éf* (/ef/) | /f/ | **f**, ná Eng-gí e**f**fort |
| Gg | *gé* (/ge/) | /ɡ/ | **g**, ná **g**ô-á |
| Hh | *ha* (/ha/) | /h/ | **h**, ná **h**ong |
| Ii | *i* (/i/) | /i/ | **i**, ná s**i**n |
| Jj | *jé* (/d͡ʒe/) | /d͡ʒ/ | **j**, ná Eng-gí ê **j**am |
| Kk | *ka* (/ka/) | /k/ | **k**, ná **k**a-cho̍k |
| Ll | *él* (/el/) | /l/ | **l**, ná **l**án-lâng |
| Mm | *ém* (/em/) | /m/ | **m**, ná a-**m**á |
| Nn | *én* (/en/) | /n/ | **n**, ná **n**è-sàng |
| Oo |  *o* (/o/) |  /o/ | **o**, ná **o**-á |
| Pp |  *pé* (/pe/) |  /p/ | **p**, ná **p**ah-hòe |
| Qq |  *ki* (/ki/) |  /q/ | **q**, ná Eng-gí ê **q**ueen |
| Rr | *ér* (/er/) |  /r/ | Ná Se-pan-gâ-gí ê **rr**, chhiūⁿ pue**rr**o |
| Ss |  *és* (/es/) |  /s/ | **s**, ná **s**óng |
| Tt |  *te* (/te/) |  /t/ | **t**, ná **t**a-ke |
| Uu |  *u* (/u/) |  /u/ | **u**, ná ti-t**u** |
| Vv | *ve* (/ve/ ia̍h /fe/) |  /v/ | **v**, ná Eng-gí ê **v**an |
| Ww |  *we* (/we/) |  /w/ | **w**, ná Eng-gí ê **w**et |
| Xx |  *ex* (/ex/) |  /ks/ | **x**, ná Eng-gí ê **x**ylophone |
| Yy |  *yé* (/je/) |  /j/ | **y**, ná Eng-gí ê **y**arn |
| Zz |  *zet* (/zet/) |  /z/ | **z**, ná Eng-gí ê **z**ebra |

Ìn-nî-gí ia̍h ū siang-jī-bó (*digraph*) ê koan-liām, in sī hông tòng-chò chi̍t-ê jī-bó leh sú-iōng:

| Siang-jī-bó | Ho͘-im | Gōa-gí tùi-tâng |
| --- | --- | --- |
| ai | /ai̯/ | **uy**, ná Eng-gí ê b**uy** |
| au | /au̯/ | **ou**, ná Eng-gí ê **ou**ch |
| oi | /oi̯/ | **oy**, ná Eng-gí ê b**oy** |
| gh | /ɣ/ ia̍h /x/ | Ná Tek-gí ê **ch**, m̄-koh ū-siaⁿ |
| kh | /x/ | **ch**, ná Eng-gí ê lo**ch** |
| ng | /ŋ/ | **ng**, ná se**ng** |
| ny | /ɲ/ | Ná Se-pan-gâ-gí ê **ñ**. |
| sy | /ʃ/ | **sh**, ná Eng-gí ê **sh**oe |

Goā-lâi-gí
----------

Siū tio̍h si̍t-bîn kap î-bîn ê éng-hióng, Ìn-nî-gí ū chin chē tùi kî-tha gí-giân chioh lâi ê sû-gí. Chhan-chhiūⁿ Hô-lân-gí goân-thâu ê goā-lâi-gí ū *polisi* (kéng-chhat), *wortel*  (âng-chhài-thâu) téng-téng. Tùi Phû-tô-gâ-gí lâi-ê ū chhan-chhiūⁿ *sabun* (sap-bûn) kap *bola* (kiû). 

Ìn-nî-gí mā ū chiâⁿ chē Hok-kiàn-ōe goân-thâu ê goā-lâi-gí, chhan-chhiūⁿ *mie* (mī), *lumpia* (lūn-piáⁿ), *teko* (tê-kó͘). Lēng-goā koh ū Hoân-gí lâi-ê chhan-chhiūⁿ *raja* (ông), *kaca* (kiàⁿ/po-lê); A-la-pek-gí lâi-ê *kitab* (chheh), *kamus* (sû-tián) téng-téng.

Liân-kiat
---------

Wikipedia
Wikipedia ū  ***Ìn-nî-gí*** ê pán-pún.



1. ↑  "Malay language, alphabets and pronunciation". *www.omniglot.com*.